Gandia acull aquest cap de setmana el Campionat d'Espanya Juvenil 2025 d'hoquei sobre patins
13 maig 2025

## Gandia acull aquest cap de setmana el Campionat d'Espanya Juvenil 2025 d'hoquei sobre patins13 maig 2025Última actualització: 13 maig 2025

![](../gestion/img/5ac06e9b2fd43059365f07574005389cd884adfc8fa27ce3a13ef4906f494962.jpg)  
  

El regidor delegat d’Esports, **Jesús Naveiro**, acompanyat per **Vicent Martí**, president de la Federació de Patinatge de la Comunitat Valenciana, i **David Villarmí**n, vicepresident del Gandia Hockey Club, han presentat aquest matí un nou esdeveniment esportiu d’àmbit nacional que acollirà la nostra ciutat. En aquesta ocasió es tracta del **Campionat d’Espanya Juvenil 2025 d’hoquei sobre patins**, que se celebrarà al pavelló del Raval del 16 al 18 de maig.

Dijous serà el torn dels primers entrenaments. Divendres i dissabte els equips s’enfrontaran en horari de 9 a 15 hores i de 16 a 21 hores. Ja diumenge serà el torn de les eliminatòries i la final, de 9.30 a 13.30 hores.  
D’aquesta manera, els equips es dividiran en dos grups de quatre, disputant una fase de grups entre divendres i dissabte al matí. Els dos millors de cada grup accediran a les semifinals, que es jugaran dissabte a la vesprada. Diumenge se celebraran els partits pels llocs finals, incloent-hi la gran final del campionat. La competició comptarà amb la participació de huit clubs que tenen equips a la primera divisió nacional, per la qual cosa el nivell de la competició serà el més alt.

“_Anem a tindre més de 120 persones que estaran durant aquests quatre dies a la nostra ciutat amb l’excusa de la celebració del campionat, amb la qual cosa tindrem un retorn turístic important. L’elit del patinatge júnior nacional estarà a Gandia_”, ha afirmat Naveiro, qui ha convidat la ciutadania a acostar-se al pavelló del Raval per gaudir d’un espectacle esportiu de primer nivell.

Per la seua banda, David Villarmín ha volgut agrair la implicació de l’Ajuntament i la confiança que han tornat a demostrar les Federacions Nacional i de la Comunitat Valenciana a l’hora de convertir Gandia en amfitriona d’un campionat nacional. “_Si la gent s’acosta al Raval podrà descobrir un esport molt apassionant_”, ha declarat.

  

Finalment, el president de la Federació ha incidit en què la categoria Juvenil “pot ser que siga més competitiva que la Júnior. Els huit participants tenen equip en la màxima categoria i això implica un gran nivell”, i ha expressat el seu desig que el pavelló s’ompliga d’aficionats a l’hoquei i de persones amb ganes de veure per primera vegada un partit d’aquest apassionant esport. A més, ha volgut agrair al Departament d’Esports i al Gandia Hockey Club la tasca que fan per acollir un esdeveniment esportiu d’aquest nivell.